1988R0675 — DA — 30.07.1993 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

KOMMISSIONENS FORORDNING (EØF) Nr. 675/88

af 15. marts 1988

om gennemførelsesbestemmelser for produktionsstøtten for visse rissorter

KOMMISSIONEN FOR DE EUROPÆISKE FÆLLESSKABER HAR — under henvisning til Traktaten om Oprettelse af Det Europæiske Økonomiske Fællesskab, under henvisning til Rådets forordning (EØF) nr. 1418/76 af 25. juni 1976 om den fælles markedsordning for ris ( 1 ), senest ændret ved Kommissionens forordning (EØF) nr. 3990/87 ( 2 ), særlig artikel 8a, stk. 5, og ud fra følgende betragtninger: ud fra følgende betragtninger: Ved Rådets forordning (EØF) nr. 3878/87 af 18. december 1987 om produktionsstøtte for visse rissorter ( 3 ) er der fastsat almindelige bestemmelser for ydelse af sådan støtte; det påhviler Kommissionen at vedtage de tilhørende gennemførelsesbestemmelser; de produktionsområder og sorter, for hvilke støtten kan ydes, er fastlagt i forordning (EØF) nr. 3878/87; efter artikel 3 i forordning (EØF) nr. 3878/87 skal medlemsstaterne indføre en kontrolordning og en ordning med erklæringer vedrørende de dyrkede arealer og de til udsæd anvendte sorter for at sikre, at det produkt, for hvilket der ansøges om støtte, opfylder betingelserne for støtteydelsen; erklæringen, der gælder som støtteansøgning, skal indeholde et vist antal oplysninger med henblik på den kontrol, som skal gennemføres af medlemsstaterne; der bør fastsættes nærmere bestemmelser for den i artikel 4 i forordning (EØF) nr. 3878/87 fastsatte kontrol, herunder kontrollens minimumskrav, samt en forenklet ordning for erklæringer vedrørende små arealer på grund af omkostningerne og de administrative vanskeligheder i den forbindelse; der bør dels fastsættes foranstaltninger, som forhindrer erklæringer, der ikke stemmer overens med de faktiske forhold, og dels bør retten til støtte opretholdes i tilfælde af force majeure og alvorlige naturbegivenheder; for at landmændene kan få fuld udbytte af støtten, bør det præciseres, i hvilken periode støtten skal udbetales, samt hvilken omregningskurs der skal anvendes ved omregning til national valuta; de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn — UDSTEDT FØLGENDE FORORDNING:

Artikel 1

Den i artikel 8a i forordning (EØF) nr. 1418/76 omhandlede støtte ydes for produktion af de rissorter, der er anført i bilag B til forordning (EØF) nr. 3878/87, og som dyrkes i de i bilag A til samme forordning omhandlede områder.

Artikel 2

Støtten ydes for arealer,

a) som faktisk er blevet beplantet med ris, for hvilke alle normale dyrkningsarbejder er blevet gennemført, og på hvilke risen har nået sin modning

b) for hvilke der er indgivet en erklæring efter den ordning, der er fastsat i artikel 3, stk. 2, i forordning (EØF) nr. 3878/87.

Artikel 3

1. Som led i den i artikel 3 i forordning (EØF) nr. 3878/87 fastsatte ordning:

a) indgiver enhver berørt risproducent en enkelt erklæring, som vil kunne blive afvist, for alle arealer, for hvilke der ansøges om støtte, til det kompetente organ i den medlemsstat, hvor hans bedrift er beliggende. Erklæringen indgives inden en dato, der fastsættes af medlemsstaterne, og senest den 15. juli hvert år for det følgende høstår

b) erklæringen skal indeholde følgende oplysninger: — ansøgerens navn, fornavn og adresse — dyrkede arealer i hektar og ar og matrikelbetegnelse for disse arealer eller i mangel heraf en tilsvarende angivelse, der er anerkendt af det organ, som fører kontrol med arealerne, samt navn, fornavn og adresse for ejerne af de pågældende arealer — beplantningsdatoer og forventet måned og tidages periode for høsten — den beplantede sort. Erklæringen vedlægges salgsfaktura og certificeringsbevis for den anvendte sort.

2. Medlemsstaterne meddeler Kommissionen:

— senest den 30. juli i produktionsåret oplysningerne om de arealer og de sorter, for hvilke der er indsendt en erklæring

— senest den 30. november i produktionsåret, for hvilke arealer og sorter der bliver ydet støtte.

Artikel 4

1. I overensstemmelse med artikel 3 og 4 i forordning (EØF) nr. 3878/87 skal kontrollen kunne sikre, at det produkt, for hvilket der ansøges om støtte, opfylder betingelserne for støtten, navnlig med hensyn til ansøgerens ret til støtte, det faktisk dyrkede areal og den anvendte sort.

2. Den systematiske kontrol på stedet, der er fastsat i artikel 4 i forordning (EØF) nr. 3878/87, omfatter kontrol af hver hektar, for hvilken der indgives erklæring. For erklæringer vedrørende arealer på under 2 ha kan kontrollen dog begrænses til en enkelt administrativ kontrol, som suppleres med en kontrol på stedet for mindst 30 % af de pågældende erklæringer.

▼M1

Artikel 5

1. Er det areal, der faktisk konstateres ved kontrol, større end det i ansøgningen anmeldte areal, tages kun det anmeldte areal i betragtning ved støtteberegningen.

2. Er det i ansøgningen anmeldte areal større end det faktisk konstaterede areal, beregnes støttebeløbet på grundlag af det faktisk konstaterede areal. Dog nedsættes det faktisk konstaterede areal således, medmindre der foreligger force majeure:

— hvis det overskydende areal udgør over 2 % eller 2 ha, men højst 10 % af det konstaterede areal, er nedsættelsen lig med to gange det overskydende areal

— hvis det overskydende areal udgør over 10 %, men højst 20 % af det konstaterede areal, er nedsættelsen lig med 30 %.

Udgør det overskydende areal over 20 % af det konstaterede areal, eller er der tale om urigtige angivelser, som er forsætlige eller skyldes grov uagtsomhed, ydes der ingen støtte.

Dette stykke udelukker ikke, at der anvendes yderligere sanktioner på nationalt plan.

▼B

Artikel 6

Hvis afgrøden ikke når at modnes, kan de kompetente nationale myndigheder som begrundelse for opretholdelsen af retten til støtte acceptere tilfælde af force majeure eller alvorlige naturbegivenheder, som i væsentlig grad påvirker det areal, som dyrkes af ansøgeren.

Alle tilfælde af force majeure eller alvorlige naturbegivenheder som omhandlet i første stykke meddeles senest tre dage efter deres forekomst til medlemsstatens kompetente myndighed. Bevis herfor føres senest en måned efter nævnte meddelelse.

Medlemsstaterne underretter Kommissionen om de tilfælde, de har anerkendt som force majeure eller alvorlige naturbegivenheder.

Artikel 7

Medlemsstaten udbetaler i national valuta støtten tidligst den 15. december i produktionsåret og senest den 31. januar det følgende år.

Omregning af støttebeløbet til national valuta sker på grundlag af landbrugsomregningskursen den 1. september i produktionsåret.

Artikel 8

Medlemsstaterne meddeler inden den 1. maj 1988 Kommissionen de foranstaltninger, der er truffet til gennemførelse af denne forordning.

Artikel 9

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

( 1 ) EFT nr. L 166 af 25. 6. 1976, s. 1.

( 2 ) EFT nr. L 377 af 31. 12. 1987, s. 15.

( 3 ) EFT nr. L 365 af 24. 12. 1987, s. 3.